Bly só veilig op die paaie die vakansie | Maroela Media
Argieffoto (Foto: Nextvoyage/Pexels.com)
Daar is reeds sedert die begin van Desember talle mense op ons land se paaie dood weens padongelukke. Dit sluit onder meer in die tien mense wat verlede Vrydag dood is toe die taxi waarin hulle gery het teen koeie gebots het in Mbombela, Mpumalanga.
Die AA het Donderdag in 'n verklaring gesê daar is in 2016 altesaam 14 071 mense op Suid-Afrikaanse paaie dood. Gedurende die feestyd verlede jaar (van 1 Desember 2016 tot 9 Januarie 2017) is 1 714 mense dood.
Die AA moedig vanjaar motoriste aan om veiliger op die land se paaie te wees. "Elke dag bring nóg 'n storie van 'n gru-botsing iewers in die land wat tot talle sterftes en beserings lei. Die feestydverkeer sal binnekort toeneem en motoriste moet hulle gedrag op die pad verbeter, anders sal die getal padsterftes net styg," het die AA in 'n verklaring gesê.
Die AA het gesê dit is belangrik dat motoriste die padreëls gehoorsaam, seker maak dat hulle voertuie goed onderhou is en versigtig ry waar hulle ook al gaan. Die volgende wenke sal help verseker dat motoriste dié feestyd veilig op die pad is:
Dra 'n veiligheidsgordel, en maak seker alle passasiers is ook vasgemaak. Kinders onder drie jaar word deur die wet verplig om in 'n behoorlike kinderstoeltjie te sit.
Gaan jou bande na (ook jou spaarband!) om seker te maak dat hulle in 'n goeie toestand en veilig is om te gebruik.
Berei behoorlik voor voordat 'n lang rit aangepak word en maak seker jy kry genoeg slaap die nag voor die tyd. Rus ook elke 200 km of elke twee uur om jou bene te strek en vars lug te kry.
Moenie jaag nie. Ry versigtig en wees bewus van die toestande op die pad terwyl jy bestuur.
Bestuur nugter. Alkohol, dwelms en bestuur is 'n dodelike kombinasie.
As jy 'n voetganger is, maak jouself sigbaar en stap slegs in goedverligte gebiede. Steek besige strate by voetoorgange oor, en moet nooit 'n hoofweg probeer oorsteek nie.
Gee aandag terwyl jy bestuur. Sit jou selfoon weg en hou dit in die motor slegs vir noodgevalle.
Wees hoflik teenoor ander motoriste.
Vir ekstra gemak op die pad, kan jy ook die AA-app aflaai, wat vir jou toegang gee tot 'n reeks voordele en dienste. Besoek www.aa.co.za.
Waar in Suid-Afrika is die gebroke lyn in die middel van die pad geel? Oral waar ek was, is dit wit.